**МИНИСТАРСТВО ЗА РАД, ЗАПОШЉАВАЊЕ, БОРАЧКА И СОЦИЈАЛНА ПИТАЊА**

БЕОГРАД

ул. Немањина 22-26

На основу члана 18. став 4. Закона о Заштитнику грађана („Службени гласник РС“, бр. 79/05 и 54/07), Заштитник грађана је са становишта своје законом утврђене надлежности, размотрио текст Нацрта закона о социјалној карти, који је Министарство за рад, запошљавање, борачка и социјална питања доставило на мишљење актом бр. 011-00-466/2020-05 од 25. 11. 2020. године и даје следеће

**МИШЉЕЊЕ**

**НА**

**НАЦРТ ЗАКОНА О СОЦИЈАЛНОЈ КАРТИ**

Заштитник грађана поздравља израду Нацрта закона о социјалној карти (у даљем тексту: Нацрт закона) и успостављања тачне, ажурне, надлежним органима доступне и свеобухватне евиденције о статусу појединца у стању социјалне потребе. Овај закон, по мишљењу Заштитника грађана, има потенцијал за успостављање праведнијег система помоћи грађанима којима је потребна друштвена подршка, посебно деци.

Актом бр. 353-53/2019 дел. бр. 29472 од 9. 10. 2019. године, Заштитник грађана је дао мишљење на Нацрт закона о социјалној карти, који је Министарство за рад, запошљавање, борачка и социјална питања доставило на мишљење актом бр. 011-00-404/2019-05 од 27. 9. 2019. године. У односу на поменуто мишљење, Заштитник грађана констатује да су одређени предлози унети у текст новог Нацрта закона. Ради се о предлозима који се односе на податке садржане у Социјалној карти, и то:

У члану 6. став 4. Нацрта закона, у складу са сугестијом Заштитника грађана, прописано је да се, изузетно, у Социјалној карти могу обрађивати и подаци о лицима из социјално угрожених и рањивих група – деца и млади. У раније датом мишљењу, Заштитник грађана је указао да нема никаквог оправдања да се прави старосна граница од 15 година као граница за евидентирање детета у осетљивом положају. Изменом у новом Нацрту закона, односно брисањем старосне границе од 15 година, наведена одредба је усаглашена са Конвенцијом о правима детета и позитивним прописима који свој деци, до пунолетства, дају статус осетљиве групе.

У члану 8. став 1. тачка 6) алинеја (4), у складу са мишљењем Заштитника грађана, у Нацрт закона је као податак о посебним статусима, уведен и статус школовања (редовно/ванредно) и редовност похађања. Заштитник грађана је у раније датом мишљењу нагласио да је ради што адекватнијег приказа положаја појединца, а нарочито деце, неопходно да Социјална карта садржи и податке о ризицима, а као један од њих је и податак о напуштању школе, односно статусу школовања и редовности похађања школе.

Нови Нацрт закона је, у складу са предлогом Заштитника грађана, у члану 9. став 1. тачка. 6), као заједничке податке повезаних лица са корисником, навео податке о насиљу у породици (подаци о извршиоцу насиља у породици и подаци о мерама заштите према Породичном закону и Закону о спречавању насиља у породици из евиденција које се односе на надлежност органа старатељства, односно центра за социјални рад). У истом члану, у тачки 7), такође сходно сугестији Заштитника грађана, унети су подаци о издржавању и о покренутом поступку извршења у случају неисплаћивања издржавања.

\* \* \*

Имајући у виду да остали предлози Заштитника грађана, изнети у раније датом мишљењу, нису унети у нови Нацрт закона, напомињемо да остајемо при већ изнетим ставовима и сугестијама, на које ћемо у овом акту само укратко указати.

Наиме, у вези са већ поменутим чланом 9. став 1. тачка 6) Нацрта закона, Заштитник грађана сматра да би, осим података из евиденција органа старатељства, односно центра за социјални рад, требало обухватити и податке органа унутрашњих послова и правосудних органа. У том смислу, потребно је допунити наведену тачку 6) тако да обухвата и податке о изреченим мерама безбедности по одредбама Кривичног законика и податке о изреченим васпитним мерама, васпитним налозима и посебним обавезама у складу са Законом о малолетним учиниоцима кривичних дела и кривичноправној заштити малолетних лица. На тај начин би подаци који се региструју у Социјалној карти обухватили сва права из области породичноправне и кривичноправне заштите, као што је Заштитник грађана већ указао у раније датом мишљењу на Нацрт закона.

Што се тиче већ поменутих података о ризицима, нарочито када су у питању деца, сматрамо да су подаци о дечјем раду и животу и раду деце на улици, као и о ризику од издвајања детета из породице, одбацивања од стране породице, укључивања детета у штетне праксе, дечјим браковима, неопходни да би се добио тачан приказ социоекономског статуса.

Заштитник грађана такође остаје при предлогу да се размотри прописивање одредбе да се у приход и имовину породице не евидентирају приходи и имовина повезаних лица уколико су вршили насиље у породици.

Исто тако, и даље сматрамо да је неопходно у Нацрт закона унети и раније дат предлог Заштитника грађана да се у Нацрт закона, међу рањиве групе, уведу и млади од 18 до 26 година, а нарочито млади који нису на школовању нити су запослени.

Када је реч о члану 7. Нацрта закона, који се односи на опште податке о кориснику, у ставу 1. тачке 17) и 18) наведени су подаци о покретној и непокретној имовини и подаци о власништву над непокретностима из катастра непокретности. У раније датом мишљењу, Заштитник грађана је указао да власништво над имовином није довољан податак о имовинском статусу корисника, већ је потребно да се евидентирају и стамбени услови, јер грађани у стању социјалне потребе могу располагати непокретношћу, али она може бити неусловна за становање. С обзиром на то да и у новом Нацрту закона имовински статус корисника права из социјалне заштите и са њим повезаних лица, чине само подаци о власништву над непокретностима, Заштитник грађана остаје при ранијем предлогу да се међу подацима који се евидентирају у Социјалној карти нађу и стамбени услови саме непокретности, односно да ли је стамбени објекат услован и безбедан, да ли је адекватан броју чланова породице, да ли је прикључен на водоводну, канализациону и електроенергетску мрежу и други параметри.

Коначно, Заштитник грађана изражава наду да ће примена у пракси јединствене и централизоване базе података предвиђене овим Нацртом закона на прави начин оправдати очекивања како корисника права тако и корисника података, посебно имајући у виду да наведена примена подразумева приступ, обраду и чување најосетљивијим подацима сваког појединца у друштву.

У том смислу Заштитник грађана жели да истакне важност техничких услова које ће уредити надлежни министар пре свега имајући у виду јасну процедуру за одобравање приступа и коришћење Социјалне карте сразмерно сврси приступања као и у погледу заштите, сигурности и чувања податакa у истој.

С поштовањем,

|  |
| --- |
| ЗАШТИТНИК ГРАЂАНА |
|  |
| мр Зоран Пашалић |

*Прилог: Мишљење бр.* 353-53/2019 дел. бр. 29472 од 9. 10. 2019.